Jozef Suchoža

Prof. JUDr. Jozef Suchoža, DrSc. (* 27. september 1931, Úpor – † 19. február 2024) bol slovenský právnik a vysokoškolský pedagóg. Dlhodobo pôsobil na katedre obchodného a hospodárskeho práva Právnickej fakulty UPJŠ v Košiciach.

 Profesné pôsobenie 
Narodil sa v obci Úpor v okrese Trebišov (dnes časť obce Zemplínska Nová Ves). V školskom roku 1951/52 začal študovať na Politicko-diplomatickej fakulte Vysokej školy politických a hospodárskych vied, zriadenej na spôsob francúzskej akadémie. Po jej zrušení prešiel na Právnickú fakultu Karlovej univerzity v Prahe, kde v roku 1955 promoval. Po ukončení štúdia pôsobil ako vedúci právneho odboru národného podniku Chemko v Strážskom. V roku 1964 sa stal hlavným arbitrom ČSSR pre hospodárske spory so zaradením na Krajskú štátnu arbitráž v Košiciach. V tom istom roku sa stal vedeckým ašpirantom v odbore hospodárske právo pod vedením prof. Hanesa. V roku 1968 sa stal samostatným vedeckým pracovníkom na Ústave hospodárskeho práva Štátnej arbitráže ČSSR so sídlom v Bratislave, kde spracúval a riešil viaceré významné vedecké projekty a úlohy.

Po založení detašovaného pracoviska Právnickej fakulty Komenského v Košiciach nastúpil na základe výberového konania ako jej interný pedagóg a tu sa aj habilitoval za docenta. Po vzniku samostatnej Právnickej fakulty UPJŠ od 1. septembra 1973 sa stal prvým vedúcim katedry hospodárskeho a finančného práva. Zároveň bol ustanovený ako prodekan pre pedagogickú činnosť novej fakulty. Po celý čas pedagogického a právneho pôsobenia sa zaoberal významnými vedeckými projektami v oblasti hospodárskych zmlúv a zodpovednostných vzťahov v hospodárstve.

Univerzitným profesorom sa stal v roku 1979 a v roku 1986 úspešne obhájil dizertačnú doktorskú prácu na pôde Akadémie vied SR s témou „Hospodárske zmluvy“. V rokoch 19781982 pôsobil ako dekan Právnickej fakulty UPJŠ, v roku 1990 bol zvolený za Prorektora celej Univerzity. V súčasnosti je od roku 2014 členom akademického senátu Právnickej fakulty UPJŠ, kde stále pôsobí ako profesor. Od roku 1997 do roku 2004 pôsobil aj na Právnickej fakulte Univerzity Mateja Bela v Banskej Bystrici, kde viedol katedru obchodného a finančného práva.

Bol členom vedeckej rady Ústavu štátu a práva AV ČR, člen Rozhodcovského súdu Slovenskej obchodnej komory a členom redakčnej rady časopisu „Právnik“. Bol jeden z hlavných organizátorov medzinárodného vedeckého sympózia „Právo, obchod, ekonomika“, ktoré sa koná každoročne od roku 2012. 9. januára 2018 mu bol udelený čestný titul „profesor emeritus“.

 Kvalifikačný rast 
 1969 CSc. (v odbore hospodárske a finančné právo, kandidátsku prácu úspešne obhájil na SAV)
 1972 Docent (v odbore hospodárske právo, habilitoval na Právnickej fakulte UK v Bratislave)
 1979 Profesor (v odbore hospodárske právo, inauguroval na Právnickej fakulte UPJŠ v Košiciach)
 1986 DrSc. (Hospodárske právo, doktorská práca na SAV)

 Vybrané publikácie 
 Suchoža, J. a kol.: Obchodný zákonník a súvisiace predpisy. Komentár. Bratislava: Eurounion, 2016. 1336 strán
 Suchoža, J. a kol.: Česko-slovenské kontexty obchodního práva. Praha: Wolters Kluwer ČR, 2011. 544 strán
 Suchoža, J. a kol.: Obchodné právo. Bratislava: Iura edition, 2010. 1032 strán
 Suchoža, J. a kol.: Obchodný zákonník a súvisiace predpisy. Komentár. Bratislava: Eurounion, 2007. 1024 strán
 Suchoža, J.: Slovenské obchodné právo; Obchodné záväzky. Banská Bystrica: Prf UMB, 2004. 208 strán
 Suchoža, J.: Hospodárske právo procesné. Košice: Prf UPJŠ, 1989. 274 strán
 Suchoža, J.: Hospodárske právo. 3 zväzky (I-III). Košice: Prf UPJŠ, 1975.

 Referencie 

Kategória:Slovenskí právnici
Kategória:Slovenskí univerzitní profesori
Kategória:Osobnosti zo Zemplínskej Novej Vsi
Kategória:Absolventi Právnickej fakulty Karlovej univerzity
Kategória:Vyučujúci na Právnickej fakulte Univerzity Pavla Jozefa Šafárika v Košiciach
Kategória:Dekani Právnickej fakulty Univerzity Pavla Jozefa Šavárika v Košiciach
Kategória:Vyučujúci na Právnickej fakulte Univerzity Mateja Bela v Banskej Bystrici